ROZHODNUTIE KOMISIE
z 21. mája 2007
o usmerneniach na pomoc členským štátom pri príprave jediného integrovaného viacročného národného plánu kontroly ustanoveného v nariadení Európskeho parlamentu a Rady (ES) č. 882/2004
[oznámené pod číslom K(2007) 2099]
(Text s významom pre EHP)
(2007/363/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 43 ods. 1,
keďže:
(1)
Nariadením Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (2), sa poskytuje základ zabezpečenia vysokej úrovne ochrany zdravia a záujmov spotrebiteľov vo vzťahu k potravinám.
(2)
Nariadením (ES) č. 882/2004 sa stanovujú všeobecné pravidlá uskutočňovania úradných kontrol Spoločenstvom alebo príslušným orgánom členských štátov s cieľom zabezpečiť overenie dodržiavania predpisov týkajúcich sa potravinového a krmivového práva a predpisov v oblasti zdravia zvierat a dobrých životných podmienkach zvierat.
(3)
V článku 41 nariadenia (ES) č. 882/2004 sa stanovuje, že každý členský štát má pripraviť jediný integrovaný viacročný národný plán kontroly v záujme zabezpečenia účinnej implementácie článku 17 ods. 2 nariadenia (ES) č. 178/2002, právnych predpisov v oblasti zdravia zvierat a dobrých životných podmienok zvierat a článku 45 nariadenia (ES) č. 882/2004 („národný plán kontroly“).
(4)
Účelom viacročných národných plánov kontroly je tiež vytvoriť pevný základ, na ktorom budú inšpekčné útvary Komisie vykonávať kontroly v členských štátoch.
(5)
V článku 27a smernice Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (3) sa stanovuje, že články 41 až 46 nariadenia (ES) č. 882/2004 o národných plánoch kontroly, výročných správach a kontrolách Spoločenstva v tretích krajinách sa majú uplatňovať podľa potreby s cieľom zabezpečiť účinnú implementáciu uvedenej smernice.
(6)
V článku 42 nariadenia (ES) č. 882/2004 sa stanovujú zásady prípravy viacročných národných plánov kontroly, a najmä všeobecné informácie, ktoré majú obsahovať.
(7)
V článku 43 nariadenia (ES) č. 882/2004 sa stanovuje, že Komisia má vytvoriť usmernenia k národným plánom kontroly, aby okrem iného presadzovali konzistentný, obsiahly a integrovaný prístup k úradným kontrolám, ktoré sa vzťahujú na všetky sektory a všetky fázy krmivového a potravinového reťazca vrátane dovozu a uvádzania krmív a potravín do Spoločenstva a ktoré overujú súlad s právnymi predpismi v oblasti potravín a krmív, zdravia zvierat a dobrých životných podmienok (ďalej len „usmernenia“).
(8)
V článku 43 nariadenia (ES) č. 882/2004 sa tiež stanovuje, že v národných plánoch kontroly sa majú zohľadniť usmernenia. Tieto usmernenia nie sú záväzné, avšak členským štátom slúžia ako užitočný návod na implementáciu uvedeného nariadenia. Okrem toho sa v článku 43 osobitne stanovuje účel a obsah usmernení s ohľadom na národné plány kontroly.
(9)
V článku 45 nariadenia (ES) č. 882/2004 sa stanovuje, že audity Spoločenstva sa majú v členských štátoch vykonávať pravidelne, najmä s cieľom overiť, či sa úradné kontroly vykonávajú v súlade s národnými plánmi kontroly a v súlade s právom Spoločenstva.
(10)
Určité otázky sa môžu riešiť iba na základe skúseností získaných pri implementácii národných plánov kontroly, z auditov príslušných orgánov v členských štátoch v súlade s článkom 4 ods. 6 nariadenia (ES) č. 882/2004 a odborníkmi Komisie podľa článku 45 uvedeného nariadenia, ako aj z informácií zahrnutých vo výročných správach predložených členskými štátmi podľa článku 44 uvedeného nariadenia. Preto je vhodné pri vývoji usmernení zaujať „fázový“ prístup.
(11)
Usmernenia stanovené v tomto rozhodnutí by sa preto mali zameriavať na prvky národných plánov kontroly, ktoré majú byť zavedené v členských štátoch s cieľom splniť minimálne požiadavky článku 42, v ktorom sa stanovujú zásady prípravy národných plánov kontroly. Usmernenia by tiež mali poskytnúť základ kontroly Spoločenstva v členských štátoch.
(12)
Ďalšie usmernenia zamerané na osobitné otázky by sa tam, kde je to vhodné, mali progresívne vyvíjať na základe nadobudnutých skúseností.
(13)
Usmernenia, ktorými sa stanovujú kritériá výkonu auditov ustanovených v článku 4 ods. 6 a v článku 43 ods. 1 písm. i) nariadenia (ES) č. 882/2004, sa stanovujú v prílohe k rozhodnutiu Komisie 2006/677/ES z 29. septembra 2006, ktorým sa ustanovujú usmernenia stanovujúce požiadavky na vykonávanie auditov podľa nariadenia Európskeho parlamentu a Rady (ES) č. 882/2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (4).
(14)
Usmernenia, ktorými sa stanovuje štruktúra výročnej správy členských štátov Komisii, a informácie, ktoré má táto správa obsahovať, ako sa stanovuje v článku 44 nariadenia (ES) č. 882/2004, sa majú prijať neskôr.
(15)
V nadväznosti na prijatie a preskúmanie národných plánov kontroly a na základe skúseností členských štátov nadobudnutých pri implementácii nariadenia (ES) č. 882/2004 má Komisia podľa potreby priebežne skúmať a aktualizovať usmernenia stanovené v tomto rozhodnutí.
(16)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Usmernenia ustanovené v článku 43 ods. 1 nariadenia (ES) č. 882/2004, ktoré sa majú zohľadniť vo viacročnom národnom pláne kontroly ustanovenom v článku 41 uvedeného nariadenia („národný plán kontroly“), sú stanovené v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 21. mája 2007